ગત 21 સપ્ટેમ્બરે દીવાન હાઉસિંગ ફાઈનાન્સનો શેર એક જ દિવસમાં 65 ટકા તૂટી ગયો હતો. તેના એક સપ્તાહ બાદ ઈન્ફિબીમનો શેર એક જ દિવસમાં 70 ટકા તૂટી ગયો હતો. એક જ દિવસમાં 20થી 30 ટકા તૂટેલા શેરો પણ ઘણાં છે. આવા સંજોગોમાં બન્ને એક્સચેન્જ અને બ્રોકર એસોસિએશનોએ ફ્યૂચર્સ એન્ડ ઓપ્શન્સ(F&O) સેગમેન્ટમાં સર્કિટ ફિલ્ટર લાગુ થવું જોઈએ તેવી લાગણી વ્યક્ત કરી છે. સેબી આ મુદ્દો ચકાસવા માટે એક કાર્યકારી જૂથ રચવા વિચારી રહી છે. એક શેરમાં મોટાપાયે કડાકો બોલી જાય તો તેની ડોમિનો ઈફેક્ટ ઊભી થાય છે કારણ કે તેમાં નુકસાન કરનારા ટ્રેડર બીજા શેરમાં તેમની પોઝિશન અનવાઈન્ડ કરે છે અને આ રીતે એક પછી એક અન્ય શેરો પર તેની અસર જોવા મળે છે.